บจ.สร้างสถิติจ่ายปันผลงวดกลางปีแสนล้าน
บจ.สร้างสถิติจ่ายเงินปันผลงวดกลางปีกว่าแสนล้าน  6 เดือนแรก บจ. สร้างสถิติจ่ายเงินปันผลระหว่างกาลสูงสุด
8 ก.ย. 2554

บจ.สร้างสถิติจ่ายเงินปันผลงวดกลางปีกว่าแสนล้าน  6 เดือนแรก บจ. สร้างสถิติจ่ายเงินปันผลระหว่างกาลสูงสุด
บริษัทจดทะเบียน 126 แห่ง ในตลาดหลักทรัพย์ฯ และตลาดหลักทรัพย์ mai ประกาศจ่ายเงินปันผลระหว่างกาลงวดครึ่งแรกปี 2554 รวม 110,050 ล้านบาทสร้างสถิติสูงสุดทั้งด้านมูลค่ารวมและจำนวนบริษัทที่จ่ายเงินปันผล
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า "จากยอดขายและกำไรสุทธิของ บริษัทจดทะเบียนในไตรมาส 1 และ 2 ของปีที่เติบโตอย่างโดดเด่นทำสถิติสูงสุดเป็นประวัติการณ์ทั้ง 2 ไตรมาสส่งผลให้จำนวนบริษัทที่จ่ายเงินปันผลและมูลค่าการจ่ายเงินปันผลระหว่างกาลงวด 6 เดือนแรกของปีสร้างสถิติสูงสุดเป็นประวัติการณ์เช่นกัน 




โดยบริษัทจดทะเบียนที่ประกาศจ่ายเงินปันผลแล้ว 126 แห่ง มูลค่ารวม 110,050 ล้านบาท เพิ่มขึ้น 19.48% เมื่อเทียบกับช่วงเดียวกันของปีก่อน  และเป็นครั้งแรกที่มูลค่าการจ่ายเงินปันผลระหว่างกาลสูงถึงระดับแสนล้านบาท โดยหากพิจารณาสถิติในช่วง 10  ปีที่ผ่านมา นับว่ามูลค่าการจ่ายเงินปันผลเติบโตขึ้นกว่า 14 เท่าเมื่อเทียบกับปี 2545 ซึ่งมีมูลค่ารวม 7,604 ล้านบาท และจำนวนบริษัทจดทะเบียนที่จ่ายเงินปันผลระหว่างกาลเพิ่มขึ้นถึง 3 เท่า จาก 40 แห่งในปี 2545 ซึ่งเป็นการยืนยันได้อย่างดีถึงการเติบโตอย่างต่อเนื่องและความแข็งแกร่งของบริษัทจดทะเบียนไทย
จากข้อมูลที่บริษัทจดทะเบียนรายงานตลาดหลักทรัพย์ ฯ ณ 2 ก.ย. 2554 พบว่า บริษัทจดทะเบียน126 แห่งที่ประกาศจ่ายเงินปันผลระหว่างกาล (ไม่รวมกองทุนรวมอสังหาริมทรัพย์) เป็นบริษัทใน SET 107 แห่งมูลค่าเงินปันผลรวม 109,577 ล้านบาท และบริษัทใน mai 19 แห่ง มูลค่าเงินปันผลรวม 473 ล้านบาทโดยรวมคิดเป็นอัตราการจ่ายเงินปันผล (Payout Ratio) ของงวดครึ่งปีที่ 37.84%
บริษัทจดทะเบียนใน SET ที่จ่ายเงินปันผลระหว่างกาลสูงสุด 5 อันดับแรก ได้แก่ บมจ. ปตท. (PTT) บมจ. แอดวานซ์ อินโฟร์ เซอร์วิส (ADVANC) บมจ. ชิน คอร์ปอเรชั่น (INTUCH) บมจ. ปตท. สำรวจและผลิตปิโตรเลียม(PTTEP)  และ บมจ. ปูนซิเมนต์ไทย (SCC) โดยเงินปันผลของทั้ง 5 บริษัทมีมูลค่ารวมมี 54,911 ล้านบาท หรือ50.11% ของมูลค่าเงินปันผลระหว่างกาลทั้งหมดใน SET
ส่วนบริษัทใน mai ที่จ่ายเงินปันผลระหว่างกาลสูงสุด 5 อันดับแรก ได้แก่ บมจ. เกียรติธนาขนส่ง (KIAT) บมจ. สาลี่อุตสาหกรรม (SALEE) บมจ. ถิรไทย (TRT) บมจ. ยูนิมิต เอนจิเนียริ่ง (UEC) และ บมจ. ธนมิตรแฟคตอริ่ง (DM) โดยมีมูลค่าเงินปันผลรวม 221 ล้านบาทหรือ 46.74% ของมูลค่าเงินปันผลระหว่างกาลทั้งหมดในmai
สำหรับหมวดธุรกิจที่จ่ายเงินปันผลระหว่างกาลสูงสุด 5 อันดับแรก ได้แก่ หมวดธุรกิจพลังงานและสาธารณูปโภค หมวดธุรกิจเทคโนโลยีสารสนเทศและการสื่อสาร หมวดธุรกิจธนาคาร หมวดธุรกิจวัสดุก่อสร้างและหมวดธุรกิจปิโตรเคมีและเคมีภัณฑ์ มูลค่าเงินปันผลรวม 90,432 ล้านบาท หรือ 82.17%ของมูลค่าเงินปันผลระหว่างกาลทั้งหมด